CELEX: 32017R0573
Language: hr
Date: 2016-06-06 00:00:00
Title: Delegirana uredba Komisije (EU) 2017/573 оd 6. lipnja 2016. o dopuni Direktive 2014/65/EU Europskog parlamenta i Vijeća o tržištu financijskih instrumenata u pogledu regulatornih tehničkih standarda o zahtjevima kojima se osiguravaju korektne i nediskriminirajuće kolokacijske usluge i strukture naknada (Tekst značajan za EGP. )

31.3.2017   
            
            
               HR
            
            
               Službeni list Europske unije
            
            
               L 87/145
            
         DELEGIRANA UREDBA KOMISIJE (EU) 2017/573
   оd 6. lipnja 2016.
   o dopuni Direktive 2014/65/EU Europskog parlamenta i Vijeća o tržištu financijskih instrumenata u pogledu regulatornih tehničkih standarda o zahtjevima kojima se osiguravaju korektne i nediskriminirajuće kolokacijske usluge i strukture naknada
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (1), a posebno njezin članak 48. stavak 12. točku (d),
   budući da:
   
               (1)
            
            
               Važno je donijeti detaljne regulatorne tehničke standarde kako bi se jasno utvrdili uvjeti u kojima se kolokacija i strukture naknada koje upotrebljavaju mjesta trgovanja mogu smatrati korektnima i nediskriminirajućima.
            
         
               (2)
            
            
               Direktivom 2014/65/EU zahtjevi povezani s kolokacijom i strukturama naknada proširuju se na multilateralne trgovinske platforme i organizirane trgovinske platforme. Stoga je važno osigurati da i ta mjesta budu obuhvaćena područjem primjene ove Uredbe.
            
         
               (3)
            
            
               Kako bi se osigurali usklađeni uvjeti, trebali bi se primjenjivati zajednički zahtjevi na sve vrste kolokacijskih usluga i na mjesta trgovanja koja organiziraju vlastite podatkovne centre odnosno koja upotrebljavaju podatkovne centre u vlasništvu ili pod upravom trećih strana.
            
         
               (4)
            
            
               Mjesta trgovanja trebala bi imati mogućnost određivanja vlastite komercijalne politike u pogledu kolokacije te određivanja kojim vrstama sudionika na tržištu žele omogućiti pristup tim uslugama, pod uvjetom da se njihova komercijalna politika temelji na objektivnim, transparentnim i nediskriminirajućim kriterijima. Od mjesta trgovanja ne bi se smjelo zahtijevati da prošire svoje kolokacijske kapacitete izvan okvira ograničenja u pogledu prostora, sustava električne energije, hlađenja ili sličnih dostupnih sadržaja te bi ona bi trebala imati diskrecijsko pravo odlučivanja hoće li proširiti svoj kolokacijski prostor.
            
         
               (5)
            
            
               Za korektne i nediskriminirajuće kolokacijske usluge i strukture naknada zahtijeva se dovoljna razina transparentnosti kako bi se osiguralo da se ne zaobilaze obveze utvrđene u Direktivi 2014/65/EU. Mjesta trgovanja stoga bi pri određivanju popusta, poticaja i nepoticajnih mjera trebala upotrebljavati objektivne kriterije.
            
         
               (6)
            
            
               Strukture naknada kojima se doprinosi uvjetima koji uzrokuju neuredne tržišne uvjete jer potiču intenzivno trgovanje te zbog kojih može doći do stresa tržišne infrastrukture trebalo bi zabraniti. Stoga bi trebalo odobriti popuste na količinu, pod uvjetom da se oni kao mehanizmi diferencijacije cijena temelje na ukupnom volumenu trgovanja, ukupnom broju transakcija odnosno kumuliranim naknadama za trgovanje koji se odnose na jednog člana, pri čemu se samo granična transakcija izvršena nakon dostizanja praga izvršava po smanjenoj cijeni.
            
         
               (7)
            
            
               Radi dosljednosti i kako bi se osiguralo nesmetano funkcioniranje financijskih tržišta, potrebno je da se odredbe utvrđene u ovoj Uredbi i povezane nacionalne odredbe kojima se prenosi Direktiva 2014/65/EU primjenjuju od istog datuma.
            
         
               (8)
            
            
               Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala dostavilo Komisiji.
            
         
               (9)
            
            
               Europsko nadzorno tijelo za vrijednosne papire i tržišta kapitala provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (2),
            
         DONIJELA JE OVU UREDBU:
   Članak 1.
   Korektne i nediskriminirajuće kolokacijske usluge
   1.   Mjesta trgovanja koja pružaju kolokacijske usluge osiguravaju, u okviru ograničenja u pogledu prostora, sustava električne energije, hlađenja i sličnih dostupnih sadržaja, da se takve usluge pružaju na korektan i nediskriminirajući način kako je utvrđeno u stavcima 2., 3. i 4. u vezi sa sljedećim:
   
               (a)
            
            
               podatkovnim centrima u vlasništvu i pod upravom mjesta trgovanja;
            
         
               (b)
            
            
               podatkovnim centrima u vlasništvu mjesta trgovanja, a pod upravom treće strane koju su ona odabrala;
            
         
               (c)
            
            
               podatkovnim centrima u vlasništvu i pod upravom treće strane s kojom mjesto trgovanja ima dogovor o izdvajanju za organizaciju infrastrukture mjesta trgovanja za izvršavanje transakcija te pristupa njemu iz neposredne blizine;
            
         
               (d)
            
            
               usluge držanja datoteka na poslužitelju u neposrednoj blizini koje su u vlasništvu i pod upravom treće strane koja ima ugovorni odnos s mjestom trgovanja.
            
         2.   Mjesta trgovanja svim korisnicima koji su se pretplatili na iste kolokacijske usluge osiguravaju pristup svojoj mreži pod jednakim uvjetima, među ostalim u pogledu prostora, sustava električne energije, hlađenja, duljine kabela, pristupa podacima, tržišne povezanosti, tehnologije, tehničke podrške i vrsta prijenosa poruka.
   3.   Mjesta trgovanja poduzimaju sve potrebne korake za praćenje svih veza i mjerenja latencije kako bi se osiguralo nediskriminirajuće postupanje prema svim korisnicima kolokacijskih usluga koji imaju istu vrstu latencije pristupa.
   4.   Mjesta trgovanja omogućuju pristup pojedinačnim kolokacijskim uslugama bez zahtjeva za kupnju paketa usluga.
   Članak 2.
   Transparentnost pri pružanju kolokacijskih usluga
   Mjesta trgovanja na svojim internetskim stranicama objavljuju sljedeće informacije o svojim kolokacijskim uslugama:
   
               (a)
            
            
               popis usluga koje pružaju, uključujući informacije o prostoru, sustavu električne energije, hlađenju, duljini kabela, pristupu podacima, tržišnoj povezanosti, tehnologiji, tehničkoj podršci, vrstama prijenosa poruka, telekomunikacijama te povezanim proizvodima i uslugama;
            
         
               (b)
            
            
               strukturu naknada za svaku uslugu kako je utvrđeno u članku 3. stavku 2.;
            
         
               (c)
            
            
               uvjete za pristup usluzi, uključujući zahtjeve informacijske tehnologije i operativna rješenja;
            
         
               (d)
            
            
               različite dostupne vrste latencije pristupa;
            
         
               (e)
            
            
               postupak za dodjelu kolokacijskog prostora;
            
         
               (f)
            
            
               zahtjeve za treće strane koje pružaju kolokacijske usluge, ako je primjenjivo.
            
         Članak 3.
   Korektne i nediskriminirajuće naknade
   1.   Mjesta trgovanja naplaćuju jednaku naknadu i pružaju jednake uvjete svim korisnicima iste vrste usluga na temelju objektivnih kriterija. Mjesta trgovanja utvrđuju različite strukture naknada za iste vrste usluga samo ako se te strukture naknada temelje na nediskriminirajućim, mjerljivim i objektivnim kriterijima u vezi s:
   
               (a)
            
            
               ukupnim volumenom trgovanja, brojem transakcija odnosno kumuliranim naknadama za trgovanje;
            
         
               (b)
            
            
               uslugama ili paketima usluga koje pruža mjesto trgovanja;
            
         
               (c)
            
            
               opsegom ili područjem upotrebe koje se zahtijeva;
            
         
               (d)
            
            
               osiguravanjem likvidnosti u skladu s člankom 48. stavkom 2. Direktive 2014/65/EU ili u svojstvu održavatelja tržišta kako je definirano u članku 4. stavku 1. podstavku 7. Direktive 2014/65/EU.
            
         2.   Mjesta trgovanja osiguravaju da njihova struktura naknada bude dovoljno detaljna da bi korisnici mogli predvidjeti naknade koje će biti potrebno platiti na temelju barem sljedećih elemenata:
   
               (a)
            
            
               naplativih usluga, uključujući aktivnost zbog koje se naplaćuje naknada;
            
         
               (b)
            
            
               naknade za svaku uslugu, uz napomenu je li naknada fiksna ili promjenjiva;
            
         
               (c)
            
            
               popusta, poticaja i nepoticajnih mjera.
            
         3.   Mjesta trgovanja omogućuju pristup pojedinačnim uslugama bez povezivanja s drugim uslugama.
   Članak 4.
   Transparentnost struktura naknada
   Mjesta trgovanja objektivne kriterije za utvrđivanje naknada i struktura naknada te ostalih uvjeta navedenih u članku 3., uključujući naknade za izvršenje, naknade za pomoćne usluge, popuste, poticaje te nepoticajne mjere, objavljuju u jednom sveobuhvatnom i javno dostupnom dokumentu na svojim internetskim stranicama.
   Članak 5.
   Zabranjene strukture naknada
   Mjesta trgovanja svojim članovima, sudionicima ili klijentima ne smiju ponuditi strukturu naknada u okviru koje se na sve njihove transakcije, nakon što premaše utvrđeni prag, u određenom razdoblju primjenjuje niža naknada, uključujući transakcije koje su izvršene prije dostizanja tog praga.
   Članak 6.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 3. siječnja 2018.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 173, 12.6.2014., str. 349.
   
   
      (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).